CELEX: 32016R0472
Language: ro
Date: 2016-03-31 00:00:00
Title: Regulamentul de punere în aplicare (UE) 2016/472 al Comisiei din 31 martie 2016 de modificare a Regulamentului (UE) nr. 72/2010 în ceea ce privește definiția termenului „inspector al Comisiei” (Text cu relevanță pentru SEE)

1.4.2016   
            
            
               RO
            
            
               Jurnalul Oficial al Uniunii Europene
            
            
               L 85/28
            
         REGULAMENTUL DE PUNERE ÎN APLICARE (UE) 2016/472 AL COMISIEI
   din 31 martie 2016
   de modificare a Regulamentului (UE) nr. 72/2010 în ceea ce privește definiția termenului „inspector al Comisiei”
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 300/2008 al Parlamentului European și al Consiliului din 11 martie 2008 privind norme comune în domeniul securității aviației civile și de abrogare a Regulamentului (CE) nr. 2320/2002 (1), în special articolul 15,
   întrucât:
   
               (1)
            
            
               Acordul privind Spațiul Economic European (SEE) (2), în special anexa XIII, prevede că statele membre SEE ale Asociației Europene a Liberului Schimb (AELS) trebuie să pună în aplicare standardele de bază comune privind securitatea aeronautică și că Autoritatea AELS de Supraveghere trebuie să efectueze inspecții în statele membre respective. Pentru a spori și mai mult armonizarea punerii în aplicare a standardelor de bază comune, Comisia ar trebui să aibă posibilitatea de a include în echipele sale de inspecție în materie de securitate aeronautică experți calificați din partea Autorității AELS de Supraveghere și din partea statelor membre ale AELS.
            
         
               (2)
            
            
               Secretariatul Conferinței Europene a Aviației Civile (CEAC) coordonează auditurile în domeniul securității aeronautice în statele membre ale CEAC, cu scopul de a asigura respectarea standardelor de securitate aeronautică. Pentru a consolida schimbul de bune practici dintre secretariat și Comisie în domeniul securității aeronautice, Comisia ar trebui să aibă posibilitatea de a include în echipele sale de inspecție în materie de securitate aeronautică experți calificați din partea secretariatului CEAC.
            
         
               (3)
            
            
               Măsurile prevăzute în prezentul regulament sunt conforme cu avizul comitetului menționat la articolul 19 alineatul (2) din Regulamentul (CE) nr. 300/2008,
            
         ADOPTĂ PREZENTUL REGULAMENT:
   Articolul 1
   Articolul 2 alineatul (3) din Regulamentul (UE) nr. 72/2010 al Comisiei (3) se înlocuiește cu următorul text:
   
               „(3)
            
            
               «inspector al Comisiei» înseamnă o persoană selectată de Comisie pentru a lua parte la inspecțiile Comisiei, care este cetățean al Uniunii Europene sau resortisant al unui stat membru al Asociației Europene a Liberului Schimb (AELS) și care este angajată de una dintre următoarele părți:
               
                           —
                        
                        
                           Comisie;
                        
                     
                           —
                        
                        
                           un stat membru al Uniunii, ca auditor național;
                        
                     
                           —
                        
                        
                           un stat membru al AELS, ca persoană responsabilă cu desfășurarea de activități de monitorizare a conformității la nivel național în numele statului membru respectiv;
                        
                     
                           —
                        
                        
                           Autoritatea AELS de Supraveghere;
                        
                     
                           —
                        
                        
                           Secretariatul Conferinței Europene a Aviației Civile.”
                        
                     
         Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 31 martie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 97, 9.4.2008, p. 72.
   
      (2)  JO L 1, 3.1.1994, p. 3.
   
      (3)  Regulamentul (UE) nr. 72/2010 al Comisiei din 26 ianuarie 2010 de stabilire a procedurilor de efectuare a inspecțiilor Comisiei în domeniul securității aeronautice (JO L 23, 27.1.2010, p. 1).